
Mes ke les eschaeturs eient franche administraciun des bens,
deske il averunt fet le gre le rei si dette lui deivent. E ceo
solum la furme de la chartre de franchise. E ke lem enquerge
des tors fez ke eschaeturs unt fet ca en arere, et seit amende de
tel et de tel. Ne tailage ne autre chose ne prenge, fors si come
il devera solum la chartre de franchise.

La chartre de franchise seit garde fermement.

Del Eschange de Lundres.

A remembrer fet del eschange de Lundres amender, et de la
cite de Lundres, et de totes les autres citez le rei, ke a hunte et
a destrucciuns sunt alez per tailages et autres oppressions.

De hospitio regis et reginae.
A remembrer fet del hostel le rei et la regine amender.

Des parlemenz, quanz serrunt tenuz per an et coment.

II fet a remembrer ke les xxiv. unt ordene ke treis parlemenz
seient par an. Le premerein as utaves de Sein Michel : le
secund le demein de la Chandelur : le terz le prerner jor de
June, ceo est a saver, treis semeines devant le Seint John.
A ces treis parlemenz, vendrunt les cunseillers le rei esluz, tut
ne seient il pas mandez pur ver le estat del reaume et pur treter
les cummuns bosoingnes del reaume et del rei ensement. E
autre fez ensement quant mester serra per le mandement le rei.

Si fet a remembre ke le commun eslise xii. prodes homes,
ke vendrunt as parlemenz et autre fez quant mester serra,
quant le rei u sun cunseil les mandera pur treter de bosoingnes
le rei et del reaume. E ke le commun tendra pur estable ceo
ke ces xii. frunt. E ceo serra fet pur esparnier le cust del
commun.

Quinze serrunt nomez par ces quatre, ceo est a saver per le
cunt le Marechall, le cunte de Warewik, Hugo le Bigot, et John
Mansel, ki sunt esluz par les xxiv. pur nomer les devant dit
quinze, les queus serrunt de cunseil le rei. E serrunt cunfermez
par les avant dit xxiv. u par la greinore partie de els. E
averunt poer del rei conseiler en bone fei del governement del
reaume, et de totes choses ke ai rei u al reaume pertenent.
E pur amender et adrescer totes les choses ke il verrunt ke
facent a adrescer et amender. E su le haute justice, et sur
totes autres genz. E si il ne poent tuz estre, ceo ke la greinure
partie fra, serra ferm et estable.